पिता चला रहे थे नक्सलियों पर गोलियां, बेटी घायल जवानों को पिला रही थी पानी

दंतेवाड़ा/रायपुर. 13 सितंबर 2003 को जिस वक्त नक्सली गीदम थाना लूट रहे थे, लगातार गोलियों की आवाजों के खौफनाक मंजर से पूरा शहर घरों में दुबक कर बैठा था उस वक्त भांसी थाने का हवलदार श्याम सुंदर नक्सलियों से लोहा ले रहे थे। उनकी नादान बेटी सरस्वती अपने घर से निकल घायल जवानों को रस्सी से खोल पानी पिला रही थी।

पूरे प्रदेश में सरस्वती की इस वीरता की कहानी चर्चित रही। खूब शाबाशी मिली। तत्कालीन गृह मंत्री नंदकुमार पटेल ने बेटी की इस साहसिक वीरता के लिए नौकरी व राष्ट्रीय सम्मान की घोषणा की थी। तीन साल तक दफ्तरों के चक्कर लगा चप्पल और कलम घिसने के बाद नौकरी तो मिल गई लेकिन 13 साल बीत जाने के बाद अब तक राष्ट्र स्तर तो क्या जिला स्तर पर सम्मान मिला न ही एक नक्सली को मार गिराने वाले हवलदार पिता को कोई सम्मान मिला। सम्मान के इंतजार में पिता तो सेवानिवृत्त हो गए लेकिन बेटी अब भी गीदम थाने में हेड कांस्टेबल के पद पर नौकरी कर रही है।

आज भी रूह कांप उठती है

10 साल से गीदम थाने में काम कर रहीं सरस्वती बताती हैं कि आज भी उस घटना को याद करती हूं तो रूह कांप उठती है। दैनिक भास्कर से चर्चा में सरस्वती ने 13 सितंबर 2003 को याद कर आंखों देखा सारा मंजर बताया। सरस्वती उस वक्त कक्षा 9वीं में पढ़ रही थी। पिता श्यामसुंदर सेठिया भांसी थाने में हवलदार के पद पर पदस्थ थे। जो 13 सितंबर की शाम 7 बजे ही गीदम थाना स्थित अपने सरकारी क्वार्टर में परिवार के पास पहुंचे थे। इस बीच एकाएक चीखने व गोलियों की आवाज आनी शुरू हुईं। डेढ़ से दो सौ की संख्या में पूरे थाने को नक्सलियों ने घेर रखा था। चंद मिनटों में थाना को तहस नहस कर दिया। सरकारी आवास की दीवारों पर भी गोलियों ने छेद कर दिया। सरस्वती बताती हैं कि उस वक्त ऐसा लगा मानों अब जिंदगी के कुछ ही क्षण शेष बचे हैं। मां बेहोश होकर गिर पड़ीं। हवलदार पिता बंडा लेकर बाहर निकले, उनके पीछे वह भी निकल गई। दो नक्सली बस स्टैंड की ओर से भागे आ रहे थे, जिनमें से एक पर पिता ने बंडा से नक्सली पर वार किया, दूसरा भाग गया। इधर सरस्वती घायल जवानों की पुकार सुन सीधे थाने में घुसी। जवान खून से सने रस्सी से बंधे हुए थे। तुरंत घायल जवानों को खोला, पानी पिलाया व अस्पताल तक पहुंचाने में मदद की तब तक जगदलपुर से फोर्स भी आ चुकी थी।

तेलगु में कर रहे था बात

सरस्वती ने बताया कि पीडब्ल्यूडीपारा स्थित तालाब से लेकर पुलिस क्वार्टरों के साथ थाने को डेढ़ से दो सौ की संख्या में नक्सलियों ने घेरा था। वायरलेस सेट से वे तेलगु में बात कर रहे थे। तेलगु भाषा का ज्ञान होने के कारण वह नक्सलियों की बातों को काफी हद तक समझ रही थीं। ब्लास्ट होते ही घर का मेन दरवाजा गिर गया, फायरिंग थमीं नहीं उससे पहले वह भी पिता के साथ घर से बाहर निकल जवानों की पुकार सुन सीधे थाने में घुस गईं।



चार शहीद व सात हुए थे घायल

किसी रिहायशी इलाके में प्रवेश कर थाना लूटने व पूरे प्रदेश को हिलाने वाली यह पहली घटना थी। जिसमें चार जवान शहीद व एएसआई सहित सात जवान घायल हो गए थे। नक्सलियों ने भारी मात्रा में यहां हथियारों को भी लूट पूरे थाने को तहस नहस किया था। घटना में केवल एक ही नक्सली मारा गया था।

दी थी शाबाशी

सरस्वती ने बताया कि घटना के दूसरे दिन पुलिस के आला अधिकारियों ने गीदम पहुंच सरस्वती की पीठ थपथपाई। राज्य के गृहमंत्री व अधिकारियों ने राष्ट्रीय पुरस्कार से नवाजने की घोषणा भी की थी, लेकिन अब तक उसे यह सम्मान नहीं मिला है।